ব্রহ্মসংগীত
ব্রহ্মসংগীত হল ব্রাহ্মসমাজের উপাসনার নিমিত্ত রচিত ও গেয় আধ্যাত্মিক সঙ্গীত পদাবলি। সাধারণ ব্রাহ্মসমাজ কর্তৃক প্রকাশিত আধ্যাত্মিক সংগীত সংগ্রহ। ঊনবিংশ শতাব্দীর প্রথম ভাগ থেকে বিংশ শতাব্দীর মধ্যভাগ পর্যন্ত সময় ব্রহ্মসঙ্গীতের রচনাকাল। ‘ব্রহ্মসংগীত’ নামটি ব্রাহ্মসমাজ প্রতিষ্ঠাতা ও প্রথম ব্রহ্মসঙ্গীত রচয়িতা রাজা রামমোহন রায় প্রদত্ত। ১৮২৮ সালে রাজা রামমোহন তার ও তার কয়েকজন বন্ধুর রচিত গান নিয়ে প্রথম ‘ব্রহ্মসঙ্গীত’ নামক এক সঙ্গীত সংকলন প্রকাশনা শুরু হয়। রাজনারায়ণ বসু ও আনন্দচন্দ্র বেদান্তবাগীশ সম্পাদিত রাজা রামমোহন রায় প্রণীত গ্রন্থাবলীর অন্তর্গত ব্রহ্মসঙ্গীত-এ গানের সংখ্যা ১১৬। বঙ্গীয় সাহিত্য পরিষদ প্রকাশিত রামমোহন গ্রন্থাবলীতে ১২টি গান রামমোহনের রচনা বলে সন্নিবিষ্ট। এর মধ্যে প্রথম ও শেষটি ব্রহ্মসঙ্গীতের মূল সংস্করণে নেই। ১৯৩১ খ্রিস্টাব্দে প্রকাশিত সাধারণ ব্রাহ্মসমাজের সঙ্গীত প্রকাশ কমিটির সম্পাদক সতীশচন্দ্র চক্রবর্তী সম্পাদিত ব্রহ্মসঙ্গীত-এর একাদশ সংস্করণে ২১৫০ এর কিঞ্চিদধিক গান স্থান পেয়েছে। এই সংস্করণে প্রায় ৩৮০ টি নূতন সঙ্গীত গ্রহণ ও প্রায় ৩০টি পুরাতন সঙ্গীত পরিত্যাগ করা হয়েছে। বৈদিক ঝষি,মধ্যযুগের ভক্ত-কবি কবীর,গুরু নানক,মীরাবাঈ,তুলসীদাস ও ঊনবিংশ শতকের বহু লেখকের গানে সমৃদ্ধ সংকলনটি।